Kulttuurisauna

Kulttuurisauna on Helsingin Merihakaan vuosina 2012–2013 rakennettu yleinen sauna, joka avautui yleisölle toukokuussa 2013. Kulttuurisaunan ovat suunnitelleet Nene Tsuboi ja Tuomas Toivonen. Se sijaitsee osoitteessa Hakaniemenranta 17, Helsinki. Yleistä Kulttuurisauna on rakennettu merenrantatontille, joka oli 1970-luvulla kaavoitettu kahvilakäyttöön mutta jäänyt aiemmin rakentamatta. Saunarakennuksessa on kertalämmitteinen puupelleteillä lämpiävä kiuas, kaksi löylyhuonetta, kahvila, kabinetti ja toimisto. Kylpijät pääsevät vilvoittelemaan joko sisätilojen sohvatiloihin, tai pihalla sijaitsevalle nurmikkoalueelle, josta on pääsy myös mereen uimaan. Talvella on mahdollisuus uida avannossa. Ympäristöystävällinen energiajärjestelmä on poikkeava, sillä rakennusta ei ole kytketty ollenkaan kaukolämpöverkkoon. Mm. savukaasuista otetaan lämpö tehokkaasti talteen. Energiajärjestelmästä vastaa Fortum. Kulttuurisauna kuuluu Helsingin muotoilupääkaupunkivuoden 2012 hankkeisiin. Nimi Nimi Kulttuurisauna viittaa arkkitehti Alvar Aallon kirjoitukseen vuodelta 1925, jossa Aalto ehdottaa Jyväskylän Harjulle rakennettavaksi kulttuurisaunaa: "Rakentakaamme sinne sauna! Ei tavallinen vanhan suomalaisen saunan puolisivistynyt irvikuva, kuten kaikki saunamme tätänykyä ovat, vaan kulttuurisauna, kansallismonumentti, ensimmäinen laatuaan Suomen heräävässä sivistyksessä". Aallon yleisönosastokirjoitus julkaistiin Keskisuomalainen-sanomalehdessä 22. tammikuuta 1925 otsikolla "Eräs kaupunkimme kaunistustoimenpide ja sen mahdollisuudet". Lähteet Aiheesta muualla Kuvia tai muita tiedostoja aiheesta Kulttuurisauna Wikimedia Commonsissa Kulttuurisaunan kotisivut